Som fotograf på TV2 Nord har Ivan Johan Hansen lavet tusindvis af nyhedsindslag, ligesom han har været med på talrige store produktioner og programmer. Den 1. september kan han fejre 25 års jubilæum på TV2 Nord.

En humørspreder, en arbejdshest og en knalddygtig fotograf. Det vælter ud med rosende ord, når man spørger Ivan Johan Hansens kolleger om, hvordan de har oplevet at arbejde sammen med den 64-årige fotograf, der 1. september kan fejre 25 års jubilæum på TV2 Nord. - Ivan er vellidt af alle. Han vækker tillid, og han er ordentlig over for folk, siger journalist Mogens Jørgensen, der i ti år var fast makker med Ivan i programmet ”Mogens Kom Forbi”. Topprofessionel og hjælpsom Ivan Johan Hansen begyndte som fotograf og redigeringstekniker på TV2 Nord 1. september 1997 på den daværende egnsredaktion i Hjørring. Det var lidt af et karriereskift for vendelboen, der er udlært smed på værftet i Frederikshavn, og som indtil da havde dyrket interessen for elektronik og kommunikation på hobbyplan. Han faldt hurtigt til i Hjørring, hvor han i flere år arbejdede tæt sammen med journalist og daværende egnsredaktør, Henriette Maj Pedersen. - Når man arbejder sammen med Ivan, så ved man, at det, man laver, bliver godt. Han er topprofessionel, han er menneskekender og han er utroligt hjælpsom. Jeg har lært meget om TV af ham, siger Henriette Maj Pedersen. Intet bliver overladt til tilfældighederne Da egnsredaktionen i Hjørring lukkede efter ti år, rykkede Ivan Johan Hansen med til TV2 Nords hovedsæde i Aabybro, hvor han i 15 år har haft sin daglige gang. Ofte møder han ind en time før hans vagt starter for at gøre kameraudstyr og bil klar. - Han er meget omhyggelig, og intet bliver overladt til tilfældighederne. Han tester altid udstyret, inden man kører ud. Det er betryggende at vide som journalist, siger Mogens Jørgensen. Det er også ofte Ivan Johan Hansen, der står for oplæringen af nye kolleger, når det gælder kameraudstyr og redigering. Har man spørgsmål, eller har man brug for hjælp, er han altid klar. - For ikke så længe siden stod jeg på en optagelse i Brønderslev og opdagede, at jeg havde glemt noget vigtigt kameraudstyr. Jeg ringede til Ivan for at spørge ham til råds, og han endte med at komme til Brønderslev på sin fridag for at hjælpe mig, siger Henriette Maj Pedersen. To opgaver vækker særlige minder Der er næsten ikke den opgave, Ivan Johan Hansen ikke har været med til at løse som fotograf på TV2 Nord. I sine 25 år på TV-stationen har han været bag kameraet på utallige indslag i TV2 Nords nyhedsudsendelser og på store produktioner som Nibe Festival, Aalborg Karneval og Tall Ships Races. Gennem årene har seerne også stiftet bekendtskab med ham på skærmen i programmer som "Mogens Kom Forbi", hvor han var fast fotograf i 10 år. Spørger man Ivan selv, er der især to programmer, han har lyst til at fremhæve – dengang han filmede Progeria-træf i Rebild i 2014 for TV2, og dengang han sammen med Mogens Jørgensen drog på mission for at samle ind til en altan til børnekræftafdeling 303B på Aalborg Universitetshospital Nord. Programmet om altanprojektet blev nomineret til Kampagneprisen ved prisuddelingen Et Spadestik Dybere. - Ivan var helt fantastisk i forbindelse med altanbyggeriet. Han kom tæt på folk på afdelingen, og de havde tillid til ham, siger Mogens Jørgensen. Designede regnfrakke til kamera Udover at være en dygtig fotograf og redigeringstekniker, har Ivan Johan Hansen gennem årene også været med til at opbygge og indrette sendevogne og implementere nye kameraer. Er der noget, der ikke fungerer, eller mangler han noget bestemt tilbehør, er han ikke bleg for selv at opfinde det. - Ivan er en Georg Gearløs-type. For nylig manglede vi regnfrakker til kameraerne, så dem udtænkte Ivan, og så syede hans kone en prototype på dem, siger produktionschef Thomas Kollerup. Ligesom Mogens Jørgensen og Henriette Maj Pedersen har produktionschefen kun godt at sige om Ivan Johan Hansen. - Han er utrolig vellidt og dygtig, og man kan altid spørge Ivan. Han har altid ja-hatten på, og han har et smittende humør og entusiasme, siger Thomas Kollerup. Ikke to dage er ens Egentlig havde Ivan Johan Hansen en holdning om, at han max ville være på en arbejdsplads i 10 år. Alligevel er det nu blevet til 25 år på TV2 Nord. Det skyldes blandt andet den alsidige hverdag. - Der er ikke to dage, der er ens, når man kører som nyhedsfotograf. Jeg elsker at møde nye mennesker og formidle deres historier med stor respekt, siger Ivan Johan Hansen. Han mener selv, at hans humor og viljen til at bringe sig selv i spil er hans stærkeste våben. Og så kan han godt lide, når man skal tænke kreativt for at få de helt rette optagelser i hus. - En god udfordring er, når en historie ikke er en billedbasker. Så er det spændende at finde frem til, hvordan man så kan løse det, siger Ivan Johan Hansen. Og løse det, det gør han. For som produktionschef Thomas Kollerup siger: - Ivan finder altid en løsning.